1993L0005 — DA — 20.11.2003 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV 93/5/EØF

af 25. februar 1993

om bistand til Kommissionen og samarbejde fra medlemsstaternes side ved den videnskabelige gennemgang af spørgsmål vedrørende levnedsmidler

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Europæiske Økonomiske Fællesskab, særlig artikel 100 A,

under henvisning til forslag fra Kommissionen ( 1 ),

i samarbejde med Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

For at det indre marked på levnedsmiddelområdet kan gennemføres og fungere tilfredsstillende, er det nødvendigt at gennemgå og vurdere videnskabelige spørgsmål vedrørende levnedsmidler, navnlig når disse spørgsmål vedrører menneskers sundhed;

forbrugerne har krav på en EF-levnedsmiddelpolitik, der fremmer sikre levnedsmidler, især hvad angår ernæring, mikrobiologi og toksikologi;

til at bistå sig med denne opgave har Kommissionen ved afgørelse 74/234/EØF ( 4 ) oprettet Den Videnskabelige Komité for Levnedsmidler;

høring af denne komité kræves på nuværende tidspunkt for spørgsmål vedrørende offentlig sundhed i en række direktiver såsom direktiverne vedrørende diætkost, materialer og genstande i berøring med levnedsmidler, tilsætningsstoffer, aromastoffer og ekstraktionsmidler;

Den Videnskabelige Komité for Levnedsmidler bør i langt højere grad inddrages i EF-politikker vedrørende levnedsmidler, kost og offentlig sundhed;

arbejdet med henblik på at få etableret et tilfredsstillende videnskabeligt grundlag for spørgsmål vedrørende levnedsmiddelsikkerhed bør i forbrugernes og industriens interesse være uafhængigt, gennemskueligt og effektivt og skal afspejle situationen i alle medlemsstaterne;

for at sikre, at denne komité kan arbejde effektivt, har Fællesskabet brug for videnskabelig støtte fra medlemsstaternes side;

Fællesskabet har ligeledes brug for videnskabelig støtte i andre spørgsmål af almen interesse, som er af væsentlig betydning for, at det indre marked kan fungere tilfredsstillende, såsom hvorledes uheld i forbindelse med levnedsmiddelforurening skal gribes an, og i almindelighed når det er nødvendigt at udarbejde nye forskrifter vedrørende levnedsmidler, som kan påvirke menneskers sundhed;

for at kunne udføre disse opgaver må Kommissionen have adgang til de informationer og den assistance, der er til rådighed i medlemsstaterne, som er forpligtet til at lette Kommissionens arbejde;

der findes i medlemsstaterne forskellige institutioner, hvis opgave er at yde videnskabelig støtte til myndighederne i levnedsmiddelspørgsmål; det er nødvendigt at udnytte disse ressourcer effektivt til støtte for Fællesskabets aktiviteter gennem et samarbejde;

medlemsstaterne træffer alle de nødvendige foranstaltninger, herunder finansielle foranstaltninger, der ligger inden for deres muligheder, således at deres kompetente myndigheder og organer kan samarbejde med Kommissionen og yde den den bistand, den har behov for i forbindelse med videnskabelig undersøgelse af levnedsmiddelspørgsmål af interesse for offentligheden;

bestemmelserne angående disse organer bør derfor tilnærmes for at give organerne mulighed for at samarbejde med Kommissionen især med henblik på at udarbejde kommende bestemmelser, som skal sikre den fri bevægelighed for levnedsmidler på grundlag af alle til rådighed værende videnskabelige data;

det er nødvendigt at udvide mandatet for og ekspertisen i Den Videnskabelige Komité for Levnedsmidler, især med henblik på at øge Fællesskabets effektivitet i levnedsmiddelspørgsmål;

det bør være muligt for tredjelande at deltage i dette samarbejde;

Kommissionen bør varetage forvaltningen af dette samarbejde, og medlemsstaterne bør på deres side bistå den med løsningen af denne opgave inden for Den Stående Levnedsmiddelkomité;

fuldførelsen af det indre marked vil medføre, at Fællesskabet i højere grad kommer til at deltage i møder og arbejde vedrørende levnedsmidler i internationale organisationer og på bilateral basis —

UDSTEDT FØLGENDE DIREKTIV: